  Майя Бывальцева 14-тӥ куарусёнэз Удмуртиын Мушкасьлэн нуналэныз ялӥзы. Со сярысь элькунысь Кун Кенешлэн сессияз тодмо луиз, 26-тӥ южтолэзе улосвыл парламентысь депутатъёс муш утисьёслы юрттэт сярысь катэз юнматӥзы. Кызьы вераз Кун Кенешысь агропром огъетъя, музъем кусыпъёсъя, инкуазь узырлыкъя но инкуазез утёнъя ялан ужась ӧрилэн тӧроез Владимир Варламов, туннэ нуналлы Удмуртиын 60 сюрс 300 муш семьяос лыдъясько. 2017-тӥ арын 653 тонна чечы кыскизы, 2016-тӥ арен ӵошатыса, со 311 тонналы ӧжытгес. Муш семьяослэн лыдзыя Россиын нырысетӥ интыын Башкортостан – 357 сюрс 200. Собере мыно Татарстан (221 сюрс 100) но Алтай шаер (172 сюрс 500). Со улосвылъёсын муш вордон сярысь катъёс ужало. Кат мушъёсты возён, лыдзэс будэтон но пӧртэм вузъёсты поттон понна ужатон ласянь эрикрадо инъет кылдытэ но кун юрттэт сётон амалъёсты юнматэ. Озьы ик ужкагазын мушъёсты утён пусъемын.  Тегъёс: Ижкар Удмуртия гуртвозёс КунКенеш мушкась  